
Pakuotės lapelis: informacija vartotojui

Jodas BP 5 % odos tirpalas
jodas

Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.
Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.
· Neišmeskite šio lapelio, nes vėl gali prireikti jį perskaityti.
· Jeigu norite sužinoti daugiau arba pasitarti, kreipkitės į vaistininką.
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
· Jeigu per 3 dienas Jūsų savijauta nepagerėjo arba net pablogėjo, kreipkitės į gydytoją.

Apie ką rašoma šiame lapelyje?

1.	Kas yra Jodas BP ir kam jis vartojamas
2.	Kas žinotina prieš vartojant Jodas BP
3.	Kaip vartoti Jodas BP
4.	Galimas šalutinis poveikis
5.	Kaip laikyti Jodas BP
6.	Pakuotės turinys ir kita informacija


1.	Kas yra Jodas BP ir kam jis vartojamas

Jodas veikia daugelį mikroorganizmų: naikina gramteigiamas ir gramneigiamas bakterijas, jų cistas, pirmuonis, virusus ir kai kurias sporas.

Odos žaizdų antiseptiniam gydymui.

Jeigu per 3 dienas Jūsų savijauta nepagerėjo arba net pablogėjo, kreipkitės į gydytoją.


2.	Kas žinotina prieš vartojant Jodas BP

Jodas BP vartoti draudžiama:
1. jeigu yra padidėjęs jautrumas (alergija) jodui ar pagalbinėms preparato medžiagoms;
1. kūno ertmių (burnos, šlapimo pūslės ir kt.) dezinfekcijai;
1. preparato negalima tepti ant atviros žaizdos, vietos kur yra šlapiuojanti egzema ir gleivinės.

Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti Jodas BP.

Ligoniai, sergantys skydliaukės ligomis, jodo preparatų turi vartoti atsargiai;
Kiekviename šio vaisto mililitre yra apie 368,5 mg alkoholio (etanolio) (45-49% V/V). Ant pažeistos odos plotų etanolis gali sukelti deginimo pojūtį.
Kadangi vaistas gali tepti drabužius, vartojimo vietą galima aptvarstyti arba uždengti orui laidžia medžiaga, pvz. marle;
Vaistas oksiduoja metalus (sukelia metalinių instrumentų koroziją), todėl jų dezinfekuoti šiuo vaistu negalima.

Vaikams
Šis vaistas nėra skirtas naujagimiams bei kūdikiams, nes gali slopinti naujagimio ar kūdikio skydliaukės veiklą.

Kiti vaistai ir Jodas BP
Jeigu vartojate arba neseniai vartojote kitų vaistų, įskaitant įsigytus be recepto, pasakykite gydytojui arba vaistininkui.
Vartojant jodo kartu su vaistais, kurių sudėtyje yra chlorheksidino, sidabro sulfadiazino ir (arba) šarmų, jo poveikis gali sumažėti.
Šis vaistas gali stiprinti skydliaukės veiklą slopinančių vaistų poveikį.

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.
Nėštumo metu ir žindymo laikotarpiu šio vaisto vartoti nerekomenduojama.
Vaistas prasiskverbia pro placentą ir patenka į motinos pieną, todėl gali slopinti vaisiaus, naujagimio ar kūdikio skydliaukės veiklą.

Vairavimas ir mechanizmų valdymas
Vartojamas pagal nurodymus šis vaistas gebėjimo vairuoti ir valdyti mechanizmus neveikia.


3.	Kaip vartoti Jodas BP

Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Vartoti ant odos.
Ant mažo odos ploto reikia patikrinti, ar nepadidėjęs paciento jautrumas jodui.

Keletą kartų per parą tepti šalia žaizdos esančią odą vaistu suvilgytu vatos tamponu.

Vartojimas vaikams
Vaistas nėra skirtas naujagimiams bei kūdikiams, nes gali slopinti naujagimio ar kūdikio skydliaukės veiklą.

Ką daryti pavartojus per didelę Jodas BP tirpalo dozę
Jodas BP ant odos vartojant per didelėmis dozėmis, gali pasireikšti stipresnis odos erzinimas. Tokiu atveju odą reikia nuvalyti silpnu natrio tiosulfato tirpalu.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Reti šalutinio poveikio reiškiniai (gali pasireikšti rečiau kaip 1 iš 1 000 asmenų):
Odos ir poodinio audinio sutrikimai. Retai būna odos dirginimas.

Labai reti šalutinio poveikio reiškiniai (gali pasireikšti rečiau kaip 1 iš 10 000 asmenų:
Bendrieji sutrikimai ir vartojimo vietos pažeidimai. Jeigu vaistas vartojamas ant didelio odos ploto, labai retai būna padidėjusio jautrumo reakcija (sloga, angioneurozinė edema, paprastieji spuogai).
Endokrininiai sutrikimai. Labai retai gali pasireikšti jodo indukuota hipertireozė (skydliaukės veiklos suaktyvėjimas).

Šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis):
Odos ir poodinio audinio sutrikimai. Galima kontaktinė egzema.
Endokrininiai sutrikimai. Jeigu vaistas vartojamas ilgesnį laiką, dėl jodo rezorbcijos gali būti slopinama skydliaukės veikla. 

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite pateikti šiais būdais: tiesiogiai užpildant formą internetu Valstybinės vaistų kontrolės tarnybos prie Lietuvos Respublikos sveikatos apsaugos ministerijos Vaistinių preparatų informacinėje sistemoje https://vapris.vvkt.lt/vvkt-web/public/nrv arba užpildant Paciento pranešimo apie įtariamą nepageidaujamą reakciją (ĮNR) formą, kuri skelbiama https://www.vvkt.lt/index.php?4004286486, ir atsiunčiant elektroniniu paštu (adresu NepageidaujamaR@vvkt.lt) arba nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Jodas BP

Šį vaistą laikykite vaikams nepastebimoje ir nepasiekiamoje vietoje.
Laikyti ne aukštesnėje kaip 25 C temperatūroje.
Buteliuką laikyti išorinėje dėžutėje, kad vaistas būtų apsaugotas nuo šviesos. 
Buteliuką laikyti sandarų.

Ant dėžutės ir buteliuko etiketės po „Tinka iki“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Jodas BP 5 % odos tirpalas sudėtis
-	Veiklioji medžiaga yra jodas. 1 ml odos tirpalo yra 50 mg jodo.
1. Pagalbinės medžiagos: kalio jodidas, etanolis 96 %, išgrynintas vanduo.

Jodas BP 5 % odos tirpalas išvaizda ir kiekis pakuotėje
Skaidrus, raudonai rudos spalvos, specifinio kvapo skystis.
Vaistas tiekiamas po 10 ml tamsaus stiklo buteliukuose.

Registruotojas
AB „Bakteriniai preparatai“
Taikos pr. 102
LT-51195 Kaunas
Tel.: +370 37 452650
Faksas: +370 37 452664

Gamintojas
UAB „Valentis“
Taikos pr. 102
LT-51195 Kaunas
Tel.: +370 37 452650
Faksas: +370 37 452664

Jeigu apie šį vaistą norite sužinoti daugiau, kreipkitės į vietinį registruotojo atstovą.

UAB „Valentis“
Molėtų pl. 11
LT‑08409 Vilnius
Tel.: +370 5 2701225
Faksas: +370 5 2701223


Šis pakuotės lapelis paskutinį kartą peržiūrėtas 2023-04-25.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/ .

